钦定古今图书集成/方舆汇编/职方典/第1158卷
## 钦定古今图书集成/方舆汇编/职方典/第1158卷

| 钦定古今图书集成 方舆汇编 第一千一百五十八卷 |

| |

钦定《古今图书集成》《方舆汇编职方典》

第一千一百五十八卷目录。

《襄阳府部·纪事》

《襄阳府部·杂录》

《襄阳府部·外编》

《职方典》第一千一百五十八卷。

《府志》：“仲山甫，宣王时贤臣，封侯于樊，今樊城是也。王
尝使山甫出使谕王之德意于四方，乃城东方以定
齐邑。尹吉甫作《蒸民》诗送之。”

《春秋》：“谷伯绥”，周同姓，以伯爵封谷保世昌后。自汉以
来，邑人立庙谷山祀之，遇水旱祷之辄应。

齐王使淳于髡献鸽于楚襄王，至宜城，放其鸽，乃揭
空笼往见于王曰：“臣不忍鸽之渴，出而饮之，俄飞去。
臣欲死，恐人议王以鸟兽之故，令士自杀，买而代之，
是欺王也。”楚王曰：“齐有信臣若此。”乃厚赐而归。后人
名其放鸽之地为善谑驿，驿西北有髡墓。《旧志》以髡
尝仕楚，卒于宜城。

汉高祖三年，襄郡大水溢，千里外，流至四千馀家。
汉元康四年，襄阳南郊获白鹿威凤。

《后汉书光武本纪》：“建武三年冬，幸舂陵，祠园庙，置酒
旧宅，大会故人父老。十一月乙未，至自舂陵。涿郡太
守张丰反。四年二月，遣右将军邓禹率二将军朱祐、
祭遵，与延岑战于武当，破之。”〈注〉光武旧宅在今随州
枣阳县东南，宅南二里有白水焉，即张衡所谓“龙飞
白水”也。

十七年冬十月甲申，幸章陵，修园庙，祠旧宅，观田庐，
置酒作乐，赏赐。时宗室诸母因酣悦，相与语曰：“文叔
少时谨信，与人不款曲，唯直柔耳，今乃能如此。”帝闻
之，大笑曰：“吾理天下，亦欲以柔道行之。”乃悉为舂陵
宗室起祠堂。

《习融传》：“融，襄阳人，子郁字文通，拜侍中。光武幸犁丘，
与帝俱梦见苏岭山神，帝封郁襄阳侯，使立苏山神
祠，刻二石鹿，夹祠前神道，百姓谓之鹿门庙。”

《杜根传》：“根字伯坚。永初元年，邓后临朝，权在外戚，根
以安帝年长，宜亲政事，乃与同时郎上书直谏。太后
大怒，收根等，令盛以缣囊，于殿上扑杀之。执法者以
根知名，私语行事人，使不加力。既而载出城外，根得
苏。太后使人检视，根遂诈死。三日，目中生蛆，因得逃
窜，为宜城山中酒家保积十五年。酒家知其贤，厚敬”
待之。及邓氏诛，左右皆言根等之忠，帝谓根已死，乃
下诏布告天下。根方征诣公车，拜侍御史。或谓根曰：
“往者遇祸，天下同义，知故不少，何至自苦如此？”根曰：
“周旋民间，非绝迹之处，邂逅发露，祸及知亲，故不为
也。”

《庞德公传》：德公，襄阳人，初隐居岘山之南，未尝入城
府，躬耕田里，夫妻相待如宾，琴书自娱，睹其貌者肃
如也。荆州牧刘表往候之，谓公曰：“‘夫保全一身，孰若
保全天下乎’？公笑曰：‘鸿鹄巢于高林，暮而得所栖；龟
鼍穴于深泉，夕而得所宿。但各得其栖宿而已。每释
耕于陇上，妻子耨于前，表诣而问曰：‘先生若居畎亩，
不肯当禄，何以遗子孙乎’’？”公曰：“时人皆遗之以危，今
独遗之以安，虽所遗不同，亦不为无所遗也。”表乃叹
息而去。后遂携其妻子登鹿门山，托言采药，因不知
所在。

《刘表传》：“初平元年，孙坚杀荆州刺史王叡，诏以表代
之。时江南宗贼大盛，又袁术阻兵，屯鲁阳，表不得至，
乃单马入宜城，请南郡人蒯越、襄阳人蔡瑁与共谋
画。乃使越诱杀宗贼，而江夏贼张虎等据襄阳，又使
越与庞季说降之。江南平，诸守令闻表威名，多解印
绶去，表遂理兵襄阳，以观时变。”

《府志》：“刘表在襄阳，登章山眺瞩，见山冈不生百草。王
粲曰：‘是古冢。此人在世服矾石，葬而石生热，蒸出在
外，故莽木焦灭。即令发看，果得大墓，内有矾石满茔。
献帝二十四年秋八月，大霖雨，汉水溢。汉中将关羽
攻操将曹仁，擒于禁于樊，遣别将围吕蒙于襄阳，遂
取襄阳。先主表羽为襄阳太守，襄阳至是始为郡。襄’”
阳男子张嘉、王休得玉玺于《汉水，献先主》。

汉彭娥时遭乱，娥方出汲，闻贼至，弃汲器走还，与贼
敌。贼缚娥出溪边，将污之。溪边有峭壁，娥呼曰：“皇天
有神否？我岂受污于贼奴。”遂以头触石者再，山忽开
数丈，娥即趋入。贼急逐之，山复合，贼皆压死，娥遂不
知所在，遗汲器化为石，形似鸡。山曰石鸡山，潭曰女
娥潭。

《晋书邓遐传》：“遐字应远，勇力绝人，当时方之。樊哙守
襄时，城北沔水中有蛟，常为人害。遐遂拔剑入水，蛟
绕其足，遐挥剑截蛟流血，江水为之赤，因名曰斩蛟渚。”

《曹摅传》：“摅字颜远，少有孝行，好学，善属文。惠帝末，为
襄城太守。时屡经寇难，摅绥怀振理，旬月克复。永嘉
二年，高密王简镇襄阳，以摅为征南府司马。其年，流
人王逌聚众寇掠城邑，简遣参军崔旷讨之，令摅督
护。旷旷，奸人也，谲摅前战，期为后应。既而不至，摅独
与逌战于郦县，军败死之。”

《羊祜传》：祜与陆抗相对，使命交通，抗常病，祜馈之药，
抗服之不疑。人多谏抗，抗曰：“羊叔子岂鸩人者耶？”祜
乐山水，每风景必造岘山，置酒言咏，慨然叹息，顾谓
中郎邹湛曰：自有宇宙，便有此山，由来贤达，登望多
矣，湮灭无闻，使人悲伤。湛曰：公德冠四海，道嗣前哲，
令闻令望，必与此山俱传。祜尝有疾，帝欲使祜卧护
诸将，祜曰：“取吴不必须臣自行，但既平之后，当劳圣
虑耳。”疾渐笃，乃举杜预自代。寻卒，时年五十八。南州
人士闻祜丧，莫不号恸，罢市巷哭。吴守边将士亦为
之泣。赠侍中、太傅，谥曰成。襄阳百姓于岘山，祜生平
游憩之所，建碑立庙，岁时享祭，过而望其碑者，莫不
流涕。杜预因名为《堕泪碑》。

《山简传》：“简，涛子。永嘉三年，假节镇襄阳。时四方寇乱，
王威不振，朝野危惧，简优游卒岁，唯酒是耽。诸习氏，
荆土豪族，有佳园池，简每出游，多之池上，置酒辄醉，
名之曰‘高阳池’。”

《刘弘传》：“太安中，以弘婿夏侯陟为襄阳太守。旧制，岘
方二山泽中，禁民捕鱼，弘下令弛之。时流人在荆州
十馀万户，羁旅贫乏，弘乃给其田种，擢其贤才，随资
叙用，进拜侍中镇南大将军。弘专督江汉，威行南服，
卒于襄阳。士民嗟痛，若丧所亲。赠新城郡公，谥曰元。”
《甘卓传》：“卓字季思，秦丞相茂后也。晋元帝初渡江，授”
卓前锋都督，扬威将军，后假节，督沔北诸军，镇襄阳。
王敦称兵，遣使告卓，卓佯为许卒，不赴，使参军孙双
诣武昌谏止。敦大惊曰：“甘侯何异，卿还言之。”双还报
卓，卓不能决。时襄州刺史谯王承遣主簿邓骞说卓，
卓笑曰：“桓文之事，岂吾所能，愿尽心于国家可耳。”
《桓宣传》：宣初为晋元帝开府舍人，转参军。陶侃讨郭
默，遣子陶斌与宣攻樊城，拔之。竟陵太守李阳又破
石勒将郭敬，遂平襄阳。侃使宣镇之。宣招怀初附，劝
课农桑，简刑罚，略威仪，或载鉏耒于轺轩，或亲耘获
于陇亩，能得众心，以寡击众，十馀年间，石勒不敢南
向者，宣力居多。

《庾亮传》：“亮字元规，元帝镇东时闻其名，辟西曹掾。时
石勒死，亮有开拓中原之谋，率大众十万，据襄阳石
头城，为诸军声援。疏曰：‘蜀胡二寇，凶虐滋甚，内相诛
锄。蜀甚弱而胡尚强，并佃并守，修进取之备。襄阳北
接宛许，南阻汉水，其险足固，其土足食，宜移镇襄阳
石城下并遣诸军罗布江沔。比及数年，戎士习练，乘
衅齐进，以临河洛。大势一举，众知存亡。开反善之路，
宥逼胁之罪。因天顺人，诛逆雪耻，实圣朝先务也’。”帝
下其议。

《庾翼传》：“翼字稚恭，愤石勒慕容皝跋扈，上疏北伐，欲
移镇襄阳，虑朝廷不许，故以安陆为辞。辄行至夏口，
上表：襄阳荆楚之旧，西接益梁，与关陇咫尺，北去河
洛，不盈千里，土沃田良，方城险峻，水流路通，转运无
滞，进可以扫荡秦赵，退可以保据上流。宜入沔徙镇
襄阳，其谢尚王愆期等悉令还据本戍，须到所在，驰”
遣以闻。翼时有众四万，诏加都督征讨诸军事。师次
襄阳，大会僚佐，陈旌旗，援弧矢，曰：“我之行也，若此射
矣。”贼五六百骑出樊城，翼遣冠军将军曹据追击于
挠沟北，破之，死者近半，获马百疋。翼绥来荒远，务尽
招纳之，宜入厕，见一物如方相。俄而疽发背卒。
《罗友传》：友，襄阳人，习凿齿之舅，桓温门客，“以其放旷
未用。会有得郡者，温集僚佐饯之，友独后至，温怪问，
友答曰：‘中途逢鬼揶揄云：只见汝送人作郡，不见人
送汝作郡’。始怖终惭，不觉掩泪。温后以为襄阳太守。”
《柳元景传》：“元景字孝仁，其祖卓，迁襄阳。元景少便弓
马，数随父伐蛮，以勇称。雍州刺史刘道产爱其能。文
帝知之，以为武威将军。随”王诞镇襄阳，加建威将军。
时勋要多事产业，元景独无所营。南岸有数十亩蔬
圃，园丁卖菜，得钱送宅，元景怒斥之。

《朱序传》：“序宁康初，拜使持节监沔中诸军事、南中郎
将、梁州刺史，镇襄阳。是岁，苻坚遣其将苻丕等率众
围序，序固守，贼粮将尽，率众苦攻之。初，苻丕之来攻
也，序母韩氏自登城履行，谓西北角当先受敝，遂领
百馀婢并城中女丁，于其角斜筑城二十馀丈。贼攻
西北角果溃，众便固新筑城，丕遂引退，襄阳人谓此”
城为“夫人城。”

《习凿齿传》：凿齿为荥阳太守。桓温弟秘亦有才气，素
与凿齿相亲善。凿齿既罢郡归，与秘书曰：“吾以去五
月三日来达襄阳，触目悲感，略无懽情痛恻之事，故
非书言之所能具也。每定省家舅，从北门入，西望隆
中，想卧龙之吟；东眺白沙，思凤雏之声。北临樊墟，存邓老之高。南眷城邑，怀羊公之风。纵目檀溪，念崔徐”
之友，肆睇渔梁，追二德之远，未尝不徘徊移日，惆怅
极多，抚乘踌躇，慨尔而泣曰：“若乃魏武之所置酒，孙
坚之所陨毙，裴、杜之故居，繁王之旧宅，遗事犹存，星
列满目，璅璅常流，碌碌凡士，焉足以感其方寸哉！夫
芬芳起于椒兰，清响生乎琳琅，命世而作佐者，必垂
可大之馀风；高尚而迈德者，必有明胜之遗事。若向
八君子者，千载犹使仪想其为人，况相去之不远乎？
彼一时也，此一时也，焉知今日之才，不如畴辰？百年
之后，吾与足下不并为景升乎？”其风期俊迈如此。
《沈庆之传》：庆之伐沔北诸蛮，宗悫自新安道入太洪
山，柳元景从均水据五水岭，马文恭出蔡阳口，取赤
系邬，王景式由延山下“向赤圻阪，崔目连、鲁尚期诸
军八道俱进，庆之取五渠顿，破邬，以为诸军节度。”
《刘诞传》：“诞字休文，文帝第六子。元嘉二十八年，上欲
大举侵魏，以襄阳外接关、河，欲广其资力，乃罢江州
军府文武令，配雍州租赋悉给之。及伐魏出师，诸藩
奔败，惟诞遣柳元景克关陕有功，后为荆州刺史。”
《南齐书张瓌传》：“瓌字祖逸，宋武帝时，治襄阳。后安陆
王行部至襄阳，登山有野老行乞，王问曰：‘何不事产
而行乞’？答曰：‘张使君临州，百姓足食。后人为政严酷，
故至此耳’。”

《宋书刘秀之传》：“世祖镇襄阳，以为抚军录事参军、襄
阳令。襄阳有六门堰，良田数千顷。堰久决坏，公私废
业。世祖遣秀之修复，雍部由是大丰。”

《南齐书张敬儿传》：敬儿持节督雍、梁二州，封襄阳县
侯。于襄阳城西起宅，聚财货。又欲移羊叔子堕泪碑，
于其处立台。纲纪谏曰：“羊太傅遗德，不宜迁动。”敬儿
曰：“太傅是谁，我不识也。”

《梁书萧景传》：景字子昭，高祖从弟。魏荆州刺史元志
率众七万寇潺沟，驱迫群蛮，群蛮率渡汉水来降。议
者以蛮屡为边患，可因此除之。景曰：“‘穷来归我，诛之
不祥’。乃开樊城受降。因命司马朱思远、宁蛮长史曹
义宗、中兵参军孟惠儁击志于潺沟，大破之，斩首万
馀级，流尸盈汉水。景遣中兵参军崔缋率众军士收”
而葬焉。

《柳惔传》：梁武受命为散骑常侍。武帝之镇襄阳，惔祖
道，帝解所佩玉环赠之。天监元年元会，帝谓曰：“卿所
佩玉环，是新亭所赠耶？”对曰：“瑞感神衷，臣谨服之无
斁。”帝因劝之酒，惔时未卒爵，帝曰：“吾尝比卿刘越石，
迺辞卮酒耶。”因为诗赐惔曰：“尔实冠群后，惟余实念
功。”

《徐摛传》：“摛字士秀，东海郯人。会晋安王出戍石头，高
祖谓周舍曰：‘为我求一人文学俱长，兼有行者，令与
晋安游处’。舍曰：‘臣外弟徐摛，形质陋小，若不胜衣，而
堪此选’。高祖以摛为侍读。后王出镇襄阳，摛随迁谘
议参军。太清八年，台城陷，太宗居永福省，贼众拥入，
侍卫奔散，摛独俨然侍立不动。徐谓景曰：‘侯公当以
礼见，何得如此凶威’？”侯景乃拜。由是常惮摛。

《周书柳霞传》：霞字子昇，其先与元景徙居襄阳，世父
庆远特器异之，谓霞曰：“吾昔逮事伯父太尉公尝云：
我昨梦汝登楼甚峻，吾以坐席与汝，汝后必达，恨吾
不及见耳。吾向又梦将昔时坐席赐汝，汝官位当复
及吾。”时年十二，谢举为仆射，引霞与语，甚嘉之，顾谓
人曰：“江汉英灵，见于此矣。”

《府志》：周明帝时，诏李迁哲率兵镇襄阳，将军章昭达
攻江陵，明帝告急于襄州，卫公直令迁哲往救，迁哲
率所部邀击之，陈人多投水死。是夜，陈人窃于城西，
堞登城，迁哲又率骁勇捍之，杀伤甚众，陈人遂遁。庞
滉随卫公直镇襄州，滉为骁骑将军，值隋王初为隋
州，路经襄阳，滉深自结纳，偶有雄雉鸣于庭，命滉射
之，曰：“中则有赏。”射中之。及践阼，擢襄阳总管。

申徽宇世仪为襄州刺史时南方初附旧俗官人皆
通饷遗徽性廉慎乃画杨震像于寝室以自戒及代
还人吏送者数十里不绝徽自以无德于人慨然怀
愧赋诗于清水亭长幼递相谓曰：“此申君手迹并写
诵之。”

《唐书张公谨传》，公谨为王世充洧州长史，挈城归天
子，历右武侯长史，未知名。李𪟝、尉迟敬德启秦王，乃
引入府。王将讨隐巢乱，使卜人占之，谨自外至，投龟
于地曰：“事无可疑，何卜之为？卜而不吉，其可已乎？”隐
太子死，其徒攻元武门，锐甚，公谨独闭关拒之，以功
授左武候将军，封定远郡公。贞观初，李靖经略突厥，
公谨条可取状，帝然所谋。及破定襄，败颉利，进封邹
国公，改襄州都督，以惠政闻。卒于官，年四十九。帝将
出次，哭之，有司奏日在辰，不可。帝曰：“君臣犹父子也，
情感于内，安有所避！”遂哭之。

《王弘义传》：“弘义，衡水人，历左台侍御史，与来俊臣竞
操刻。延载初，俊臣死，弘义亦流琼州，自矫诏追还。事
觉，会侍御史胡元礼使岭表，次襄州按之，弘义曰：‘与
公气类，持我何急’。元礼怒曰：‘吾尉洛阳，而子御史，吾今御史子乃囚，何气类焉’。杖杀之。”

《萧颖士传》：“安禄山反，颖士往见河南采访使郭纳，言
御守计。纳忽不用，叹曰：‘肉食者以儿戏御剧贼，难矣
哉’！”闻封常清陈兵东京，往观之，不宿而还。因藏家书
于箕颍间，身走山南，节度使源洧辟掌书记。贼别校
攻南阳，洧惧，欲退保江陵，颖士说曰：“官兵守潼关，财
用急，必待江淮转饷乃足。饷道由汉、沔，则襄阳乃今
天下喉襟，一日不守，则大事去矣。且列郡数十，人百
万，训兵攘寇，社稷之功也。贼方专崤陕，公何遽轻土
地，欲取笑天下乎？”洧乃按甲不出。亦会禄山死，贼解
去。

《孟浩然传》：“浩然，襄阳人，隐鹿门山。年四十游京师，王
维私邀入内署。俄而元宗至，浩然匿床下，维以实对。
帝喜曰：‘朕闻其人而未见也，何惧而匿？诏浩然出问
其诗，因诵至‘不才明主弃’之句。帝曰：‘卿不求仕，朕未
尝弃卿，奈何诬我’？遂放还樊泽，镇襄阳，自为撰文并
书，刊石于凤林山。初，王维过郢州，画浩然像于刺史
亭，因曰浩然亭’。”郑𫍯谓贤者名不可斥，更曰“孟亭。”
《鲁炅传》：“炅，幽州蓟人，以荫补左羽林。安禄山反，拜上
洛太守，徙南阳，封金乡公，寻为山南东道节度使。时
襄阳节度徐浩未至，其子弟在军，挟金为资，炅纠治
之，人心益固。炅被禄山围几一年，昼夜战，人至相食，
卒无救。至德二载五月，率众突围走襄”阳，炅殊死战，
斩获甚众。贼引去，走河北。襄汉数百里，乡聚荡然无
樵烟。贼欲剽乱江湖，赖炅适扼其冲，故南夏以完。
《府志》：于𬱖在襄阳，点山灯油，一上二十石。张镃宴客，
赏牡丹。会既集，问左右云：“香发未？”答云：“已发。”命卷帘，
异香自内出，酒殽丝竹，次第至。伎数十首，戴牡丹，衣
领皆绣如其色，歌《牡丹花》词：凡十易，酒竟，歌舞数
百人列行若仙游。

牛僧孺镇襄阳，久旱，公请雨。处士曰：“江汉间无龙，独
一湫泊中有黑龙，难制，强驱之，必为灾。”公固命之，果
有大雨。

穆宗长庆四年夏六月，竹有实成米，民采食之。
《唐书刘𤣱传》：“𤣱襄州都指挥使。时节度使王班为乱
军所杀，推𤣱为留后，𤣱伪许之。明日，享士于庭，伏甲
幕中，酒半，擒为乱者杀之，众大悦。会梁遣陈晖兵亦
至，襄州平。”

《冯行袭传》：行袭字正臣，均州人。唐末，山南盗孙喜以
众千人，袭均州刺史吕煜，行袭为州校，阴选勇士，独
乘小舟逆喜绐云：“愿为前导，以慰州民。”喜信之，乃留
其兵于江北，独与行袭潜。行喜为行袭所杀，山南节
度使刘巨容表为均州刺史，昭宗拜行袭为节度使，
后附于梁，封长乐郡王。

《五代史》：“梁杨师厚，颍州人。太祖攻赵匡凝于襄阳，遣
师厚先锋。师厚取谷城西童山木为浮桥，渡汉水，击
匡凝败之。”

焦继勋，字成绩。晋祖镇太原，继勋以儒服谒见，晋祖
与语，悦之，授皇城兼宫门使。安重荣反镇州，安从进
自襄阳举兵为应，晋祖命继勋督诸将进讨。至唐州
南，遇从进军万馀，设伏击败之，擒其将安洪议等五
十馀人。从进平，徙襄阳防御使。

《府志》：陈抟初生不能言，至四五岁戏涡水，有青衣媪
置怀中乳之，自是颖悟过人。后尽以家业遗人，惟携
一石铛而去，言鹿皮处士谓武当九室岩可隐，遂往
栖焉。周世宗赐号白云先生。一日乘驴游华州，闻宋
太祖登极，大笑曰：“天下自此定矣。”太祖遣宋琪问曰：
“元可教人乎？”对曰：“抟不知，假令白日冲天，亦何益于
世教？圣上有道仁明，君臣同德勤修，无以加此。”琪等
白上，上益重之。

王世则，清源人。从应山与韩见素、赵谏议同诣武当，
见陈抟。世则拜，抟曰：“侮人者，自侮也。”指世则使坐于
诸公右，曰：“将来君独首冠。”诸公尽如此会。明年，世则
举进士第一，馀列于次。

真宗天禧五年，凤林镇道侧地涌起三尺许，长三丈，
阔八尺。知州夏竦以闻。

夏，英公竦镇襄阳，遇赦，赐致仕高年粟帛。时太监胡
旦瞽废在襄，英公选缣十疋赐之，胡得缣，以手扣之
曰：“寄语舍人，何寡闻如此？奉还五疋，请检《韩诗外传》
及服虔、贾谊诸书所解‘束帛戋戋，贲于丘园之义自
可见’。”英公检之，果见三代束帛束修之制，十挺之脯，
其实一束也。束帛则卷其帛为二端，以见王者有屈
折于隐沦之道，故“《五疋》遂见，十端”，夏少沮。

《宋史周湛传》：“湛知襄州，襄人苦陶瓦，率为竹屋，岁久
侵据官道，檐庑相逼，火数为害。湛度其所侵，悉撤毁
之，自是无火患。湛善射弩，虽隔户亦中的。”

“丰稷字相之。举进士，任谷城令。有治绩，与光化令叶
康直齐名。人歌之曰：‘叶光化，丰谷城。清如水，平如衡’。”
《府志》：“曾巩字子固，南城人。嘉祐二年进士，历知襄州。
宜城有长渠，水出于荆、康狼，在春秋谓之鄢，在昔谓
之夷，即屈瑕伐罗及鄢，白起为渠，引鄢地也。宋至和间，宜城令孙永濬之，巩为记。襄有大狱，久不决，巩立”
决，阁境称其明。元丰六年，卒。

史炤字中煇。熙宁间知襄州。上言：“开修古淳河一百
六里，溉田六千六百馀顷，修治陂堰，民已获利。虑州
县遽欲增税，乞诏三司，应兴修水利、垦开荒梗，无增
税。”

宗泽字汝霖。知襄阳府，威声日著，北方尊惮之，称曰
“宗爷爷。”

《宋史王彦传》：“绍兴初，彦为都统，俄改金、均、房州安抚
使。桑仲既陷襄阳，乘势西向，均、房失守，直𢭏金州，众
号三十万。彦遣副将焦文通御江口，自以亲兵营马
郎，相持一月，大战六日，仲为其下所杀。彦因荆南旷
土，措置屯田，买牛千七百头，授官兵营田八百五十
顷，分给将士有差。改知襄阳府，京西南路安抚使。彦”
子弟有战功不与赏，将死以家财均给之。

《宁宗本纪》：“嘉定十一年春二月，金人围枣阳，孟宗政
等击败之。十二年，金人复大举围枣阳，孟宗政、扈再
兴击金人于枣阳，大破之。”

《吴猎传》：“韩𠈁胄议开边，猎上书当路，谓金人惩绍兴
末年之败，今其来必出荆、襄。”乃输湖南米于襄阳，凡
五十万石，以湖北漕司和籴米三十万石，分输荆、郢、
安、信四郡，蓄银帛百万计，以备进讨。拔董逵、孟宗政、
柴发等，分列要郡，厥后皆为名将。金人围襄阳，德安
游骑迫竟陵，朝廷命猎节制本路兵马，猎遣张荣将
兵授竟陵，又招神马陂溃卒得万人，分授襄阳、德安，
加京湖宣抚使。金人再犯襄阳围急，猎命其将王宗
廉死守，调大军及忠义保捷分道夹击，金人遂去。
《赵方传》：方字彦直，少从张栻游，举进士，知青阳县。告
其守史弥远曰：“催科不扰，是催科中抚字；刑罚无差，
是刑罚中教化。”人以为名言。和议成，诸郡寝备。方独
招兵择将，拔土豪孟宗政等补以官。金樊快明谋归
宋，追兵至襄阳，方遣孟宗政、扈再兴以百骑邀之，杀
千馀人，金人遁去。权工部侍郎、宝谟阁待制兼知襄
阳府。谍知金人犯境，方夜半呼其子范、葵曰：“朝廷和
战之说未定，观此益乱人意，吾计决矣，惟有提兵临
边决战，以报国耳。”遂抗疏主战，亲往襄阳。金人围枣
阳，方遣宗政等援枣阳，仍增戍光化、信阳、均州，以联
声势。已而枣阳守赵观败金人于城外，再兴等至，与
观夹击，又败之，枣阳围解。方申饬诸将士于境上，再
疏力陈不可和者七战，议遂定。累破金师。俄得疾，病
革，曰：“未死一日，当立一日。”纪纲引再兴卧内，勉以协
心报国。贻书宰相，论疆场大计，寻卒。是夕，有大星陨
于襄阳。

《赵范传》：“范字武仲，少从父军中，尝与弟葵歼金人于
高头。及出师唐、邓，范与葵监军。孟宗政时知枣阳，惮
于供亿，使人问曰：‘金人在蕲黄，而君攻唐邓，何也’。范
曰：不然。撤襄阳之备以救蕲、黄，则唐邓必将蹑吾后。
且蕲黄之寇正锐，曷若先𢭏唐、邓以示有馀，唐、邓应
我之不暇，则吾圉不守而自固。寇在蕲、黄，师日以老，
然后回师蹙之，可胜敌而无后患。”又败金人于久长，
授制置安抚司，历京湖安抚、制置使兼知襄阳府。后
卒于家。

《赵葵传》：“葵字南仲，方之子，初生时，梦南岳神降其家，
方在襄阳，命葵专督饮食共养之事。与兄范俱有志
事功，方器之，每闻警报，与诸将偕出，遇敌则深入死
战，诸将惟恐失制置，子尽死救之，屡获捷。一日赏将
士恩不偿劳，军欲为变，葵时十二三，觉之亟呼曰：‘此
朝廷赐也，本司别有赏赉。军心赖一言而定。人服其’”
机警。金将高琪犯襄阳，围枣阳，方遣葵及都统扈再
兴攻金人，至高头，葵率先锋奋击，再兴继进歼之。翌
日，次邓州，金人大出合战，大破之。金人犯蕲州，葵与
范攻邓州，方命之曰：“不克敌，毋相见也。”至唐州，薄城
而陈。金大将阿海引兵出战，葵帅精骑赴敌，再兴从
之，大捷，斩馘万馀。金人陷蕲州者至久长，数十骑集
山椒，葵帅杨大成以十四骑逐之，金骑渐益至数百，
葵力战，连破之。官军分二阵，范将左，再兴将右，葵帅
突骑左右策应，金人亦分为二以相当而不先动。范
曰：“金人必复谋夜战以幸胜。”乃预备大鼓，令军中闻
叠鼓声始动，若未至而辄动者斩。未几，金兵稍下山，
再兴遽冲之，果为敌所乘，遂逼范军。范叠鼓麾军突
斗，葵继进，歼金兵数千，相持至夜分，金人虽敛，而阵
如故。范、葵急会将校，选死士数千，黎明四面奋击，喊
声撼山，金人走，乘胜逐北，斩首数千级，副统军投戈
降，拔所掠子女万馀。补葵知枣阳军，历枢密院使，少
师、武安军节度使，舟次小孤山，薨。是夕，星陨如箕。
《扈再兴传》：“再兴，淮人，有膂力，善机变。每战被发，肉袒
徒跣，挥双刃，奋呼入阵，人马辟易。金人犯枣阳，制置
使赵方檄再兴御之。金人来自团山，势如风雨，再兴
同孟宗政、陈祥分三阵，设伏以待。既至，再兴中出一
阵复却，金人逐之，宗政与祥合左右两翼掩击之，金
人大败，授神劲统制。又犯枣阳，再兴帅师赴”援，金人闻风夜溃，既而益兵数万，复围城。再兴夜以蒺藜密
布地，黎明佯遁，金人驰中蒺藜者十踣七八，敌却走。
已而金兵攻城东隅，薄南门、北角，再兴与宗政、刘世
兴各当一面，大败金兵。金帅完颜讹可拥步骑数万
薄城，再兴等纵之涉壕，半渡击之，又令守坝者佯走。
金人争坝，急击之，多堕水中。金人创对楼、《鹅车》、革洞，
决壕水，运土石填城下。再兴募死士，著铁面，具披毡，
列陈以待之。金人计无所施而去，大战于范家庄，金
人败，追至泊湖，擒获甚众。自是，与宗政、世兴无日不
战。又败其护驾骑军于瀼河。进攻唐州，又败之，死者
十七八，追及城下。金将从义者收残骑三百奔城，再
兴据门拒战，“斩从义。遂围唐州，分兵焚荡州境，截其
归路，砦于久长，严陈以待之，搜剿残兵，获其副统军
纳挞达。金兵歼，乃敛髑髅，立人头堠。寻以病卒。”
《张顺传》：“顺，民兵部将也。襄阳受围五年，宋闯知其西
北一水曰清泥河，源于均、房，即其地造轻舟百艘，以
三舟联为一舫，中一舟装载，左右舟则虚其底而掩
覆”之。出重赏募死士，得三千。求将，得顺与张贵，俗呼
顺曰矮张，贵曰竹园张，俱智勇，素为诸将所服，俾为
都统。出令曰：“此行有死而已，汝辈或非本心，宜亟去，
毋败吾事！”人人感奋。汉水方生，发舟百艘，稍进团山
下。越二日，进高头港，结方陈，各船置火枪、火炮、炽炭、
巨斧、劲弩。夜漏下三刻，起矴出江，以红灯为识，贵先
登，顺殿之。乘风浪径犯重围，至磨洪滩以上。北军舟
师布满江面，无隙可入。众乘锐，凡断铁緪，攒杙数百，
转战百二十里。黎明，抵襄城下。城中久绝援，闻救至，
踊跃气百倍。及收军，独失顺。越数日，有浮尸愬流而
上，被介胄，执弓矢，直抵浮梁。视之，顺也身中四枪六
箭，怒气勃勃如生。诸军惊以为神，结冢殓葬，立庙祀
之。张贵既抵襄，襄帅吕文焕力留共守。贵恃其骁勇，
欲还郢，乃募二士能伏水中，数日不食，使持蜡书赴
郢求援。北兵增守益密，水路连锁数十里，列撒星桩，
虽鱼虾不得渡，二人遇桩，即锯断之，竟达郢。还报，许
“发兵五千，驻龙尾洲，以助夹击。”刻日既定，别文焕东
下，点视所部军洎登舟，帐前一人亡去，乃有过被挞
者。贵惊曰：“吾事泄矣，亟行，或未及知。”复不能衔枚隐
迹，乃举炮鼓噪发舟，乘夜顺流断緪破围冒进，众皆
辟易。既出险地，夜半天黑，至小新城，大兵邀击，以死
拒战。束火列炬，火光烛天如白昼。至勾林滩，渐近龙
尾洲，遥望军船旗帜纷披，贵军喜跃，举流星火示之，
军船见火即前迎，及势近欲合，则来舟皆北兵也。盖
郢兵前二日以风水惊疑，退屯三十里，而大兵得迯
卒之报，据龙尾洲以逸待劳。贵战已困，出于不意，杀
伤殆尽，身被数十枪，力不支，见执卒不屈死之。乃命
降卒四人舁尸至襄，令于城下曰：“识竹园张乎？此是
也。”守陴者皆哭，城中丧气。文焕斩四卒，以贵附葬顺
冢，立双庙祀之。

《府志》：“史丞相弥远当国时，枣阳军缺，守枣阳邻边，丞
相难其人。忽有三新倅来谢，赵信国葵与其一。旧例
通判谢丞相，但投门状不见，忽请见，三倅大骇，丞相
终座不发一言。茶汤罢，命取金炉拈香，丞相及二倅
皆略举少香烧讫，赵居末座，举香合尽倾炉内，复整
匀之，气象闲雅。丞相大喜，谓其有经世略。明日内批，
‘除赵葵知枣阳军’。”

宋理宗宝庆五年春正月，以孟珙为荆西兵马钤辖，
屯枣阳。孟珙创平堰于枣阳，溉田十万顷，是年收五
十万石。

端平元年，史嵩之使孟珙还师襄阳，王安国守枣阳，
蒋成守光化，杨恢守均州。

孟珙号无庵。任荆湖制帅，创书院以处襄汉流寓之
士。每日见客，虽数千百人，一一接谈，凡有投献，俱入
袖中。客退，令馆客逐一朗诵而谛听之，可行者即付
出。

孟无庵开阃荆襄，尝单马出城，见汉江一渔者，状貌
奇伟，提巨鳞避于道左。无庵问姓名年庚，与无庵年
月日时同，异之，邀与同归，欲命以官。渔者不愿，曰：“公
相生于陆，故贵；某生于舟，则水上轻浮，故贱。日以渔
为活。”自足再三，强之不可而去。

宋理宗淳祐二年九月，枣阳县大星殒于境内，声如
雷，大风折木。是日，孟珙卒。

五年春正月，蒙古董文蔚寇襄阳，入其郡，守将张达
力战于白河，乃退。

景定四年秋八月，阿木略地至襄阳，俘生口五万，马
牛五千。宋遣步骑来拒，阿木帅骑兵败之。

李庭芝生时有芝产庑栋，遂名。咸淳五年，北兵围襄
阳急，夏贵入援，大败虎尾洲。范文虎总诸兵，再入，又
败。冬，命庭芝以京湖制置大使督师援襄阳。文虎闻
庭芝至，贻书似道，除文虎福州观察使，其兵从中制
之。文虎日纵美妾，走马击球，军中为乐。明年六月，汉
水溢，文虎不得已，始一出师，未至鹿门，中道遁去。庭
芝数自劾请代，不允，竟失襄阳。陈宜中请诛文虎，似道庇之，止降一官。

牛富，霍丘人。为侍卫马军司统制，守樊城。数射书襄
阳城中，遗吕文焕，相与固守为唇齿。两城凡六年不
拔，富力居多。樊城破，富率死士巷战，力不支，赴火死。
裨将王福谓：“将军死国事，吾岂宜独生？”亦赴水死。
姚玉京，燕娼家女，嫁襄小校敬谕。敬谕溺水死。玉京
守志养舅姑，有双燕巢梁间，一为鸷获，一孤鸣。至秋
朔，集玉京臂，如告别然。玉京以红缕系足曰：“新春定
来为吾侣也。”明年果至，因赠诗曰：“去岁秋辞去，今年
春又归。故人恩义重，不忍更双飞。”凡六七年。其年玉
京卒。明年，燕来哀鸣，家人语曰：“玉京死矣，坟在南郭。”
燕遂至葬所，亦死。每风清月朗，见玉京与燕同游汉
水上。

《元史张荣传》：“荣从金人保明安，降，太祖赐虎符，授怀
远大将军、元帅左都监。甲辰二月，领蒙古、汉军守均
州。戊申九月，宋兵袭均州，努力拒战，大败宋。己酉十
一月，复与宋兵战，流矢中右臂。中统三年卒。”

世祖至元二年，南漳县王氏一产三男。

《崔斌传》：斌字仲文，善骑射，世祖召见，应对称旨。襄樊
之役，命斌佥河南行省事。有旨，河南四路，藉兵二万，
以益襄樊。斌即驰奏曰：“河南户少而调度繁多，实不
堪命，减其半为宜。”从之。又方议攻鹿门山，斌曰：自岘
山西抵万山，北抵汉江，筑城浚堑，以绝饷援，则襄阳
可坐制矣。

《董文蔚传》：“文蔚南镇邓州时，攻襄樊城，南据汉江，北
阻湖水，卒不得渡。文蔚夜领兵士，于湖水狭隘之处，
伐木拔根，立于水实，以薪草为桥梁，顷之即成。至晓，
师悉渡，围已合，城中大惊异之。文蔚复统拔都军以
当前行，夺其外城，论功居最。”

《李恒传》：“恒从伐宋，襄阳守将吕文焕时出拒敌，殿帅
范文虎复援之。恒率本军筑堡万山，扼城西，绝其陆
路。文焕等又以渔舟渡汉水，窥伺军形，恒设伏败之，
水路亦绝，遂进攻樊城。十年春，恒以精兵渡汉，自南
面先登。樊城破，襄阳亦降。”

《李庭传》：“庭小字劳山，本金人。金末来中原，改称李氏，
家济阴。至元六年，以材武选隶军籍，权管军千户。从
伐宋，围襄阳，宋将夏贵率战船三十艘来援，泊鹿门
山西岸。七日，庭将步骑击之，斩其裨将元胜。宋襄阳
守将吕文焕以万五千人来攻万山堡，庭单骑横枪
入阵，庭被二创，复夺后军枪，裹创力战败之。与宋兵”
战襄阳城下，直抵城门，流矢中左股。九年春，攻樊城，
炮伤额及左右手，进攻襄阳东堡，炮伤右臂，破一字
城。文焕麾下有胖山王总管者，骁将也，庭设伏诱擒
之，以功授金符。十年春，大军攻樊城，庭运薪刍土牛
填城壕，立云梯，城上矢石如雨，庭屡中炮，坠城下，绝
而复苏，裹创再登，如是者数四，杀伤“甚多。”

《张弘范传》：“至元六年，括诸道兵，围宋襄阳，授益都淄
莱等路行军万户，复佩金虎符。朝廷以益都兵乃李
坛所教练之卒，勇悍难制，故命领之，戍鹿门堡，以断
宋饷道，且绝郢之救兵。弘范建言曰：‘国家取襄阳为
延久之计者，所以重人命，而欲其自毙也。曩者夏贵
乘江涨送衣粮入城，我师坐视无御之者。而其境南
接江陵、归、峡，商贩行旅士卒络绎不绝，宁有自毙之
时乎？宜城万山以断其西，栅灌子滩以绝其东，则庶
几速毙之道也’。”帅府奏用其言，移弘范兵千人戍万
山。既城，与将士较射出东门，宋师奄至，将佐皆谓众
寡不敌，宜入城自守。弘范曰：“吾与诸君在此何事？敌
至将不战乎？敢言退者死！”即擐甲上马，立遣偏将李
庭当其前，他将攻其后，亲率二百骑为长阵，令曰：“闻
吾鼓则进，未鼓勿动。”宋军步骑相间突阵，弘范军不
动，再进再却。弘范曰：“彼气衰矣。”鼓之，前后奋击，宋师
奔溃。八年，筑一字城，逼襄阳，破樊城外郭。九年，攻樊
城，流矢中其肘，裹疮见主帅曰：“襄、樊相为唇齿，故不
可破。若截江道，断其”援兵，水陆夹攻，樊必破矣。樊破
则襄阳何所恃？从之。明日复出锐卒先登，遂拔之。
《张禧传》：至元十年，行省集诸将问破襄阳之策，禧言：
襄樊夹汉江而城，敌人横铁锁，置木橛于水中，今断
锁毁橛，以绝其援，则樊城必下。樊城下则襄阳可图
矣。行省用其计，乃破樊城，而襄阳继降。

《史弼传》：“弼字君佐，一名塔剌浑，膂力绝人，能挽强弓，
里门凿石为狮，重四百斤，弼举之置数步外，以名闻。
世祖召之试以远垛，连发中的，授金符管军总管。命
从刘整伐宋，攻襄樊。尝出挑战，射杀二人，因横刀呼
曰：‘我乃史奉御也’。宋兵却退。至元十年，围樊城十四
昼夜，破之。”

《谙都剌传》：“谙都剌为襄阳路达鲁花赤。山西大饥，河
南行省恐流民入境为变，檄守武关谙都剌验其良
民，辄听其度。关吏曰：‘得无违上命乎’？谙都剌曰：‘吾防
奸耳，非仇良民也。可不开其生路耶’。既又煮粥以食
之，所活数万人。”又城临汉水，岁有水患，为筑堤城外，
遂以无虞《府志》：“洪武末年，枣阳县唐子山下，有白兔”赤蛇，交颈
而居。

《均州志》：“明永乐十年，督运修山木植，见有一大木立
于黄鹤楼前江中，奔流冲激，屹然不动，莫知其自，遂
载至玉虚宫。相传今正殿梁是也。”

十一年，有商人刘忠等，舟至光化县洋陂滩，风雨骤
至，须臾见一洪钟涌出水面，隐然有声，挽之不动，众
咸惊异，相率拜祷，愿载以送武当山，钟即渐移，风雨
亦止，遂取以置玉虚宫焉。

宪宗成化元年，雨黑子，大如黍米，掬之盈把。

十三年，穿山甲见于枣阳泮池，额有“田”字。是年，田绍
领乡荐。

弘治元年春，妖气见黑色如雾，恍如人形，触人，小人
中之即死，人为罢市。《左传》云“楚氛甚恶”，类此。

正德二年，襄阳城南凤凰山一带，甘露降于松柏，其
黏如胶，其旨如饴，干者色白如银。

七年春，贼赵燧掠襄阳。三月，都御史彭泽遣兵追及
西平，大破之。

十一年夏，虫生于瓦屋墙壁，旋扫旋生，其色黑，《新城》
尤多。

正德间，均州修“元岳采石”，至草店，压死数十人，鬼物
为厉，日暮无行人，久之方息。

嘉靖十七年夏四月，南漳县大雨如注，沙河涌异物
如龟，人多漂溺。

十八年正月至四月不雨，雨微子，如五谷状。

四十四年秋，“大风雨。荞麦、黑豆于襄城北数里，粒极
小”，种之亦不生实。

隆庆二年，南漳县雨雪。子如豆，人可食。

吴昂除宜城令，邑民领种官庄者，亩收三分，谓之老
亩，量出加租，名曰“至亩。”昂曰：“一树剥两皮耶？”但与老
亩。

万历元年十月初二夜，宜城有火起于龙家桥水中，
自东徂西，其声如雷。光化县迁学，白日大雷。有鹊巢
于文庙及尊经阁，决渠得异石如马。

王家业知均州事。州南四十里石板滩有堰，灌田数
十顷，废圮近百年。万历癸卯，莅均土，相其宜重治之，
至今水利永赖。刊石于路曰：“刺史王公堰。”

陈辅字惟德，四川人。时流贼将攻襄阳，公与参议曰：
“金堑断四门，又用铁叶裹城门数层，明器械，练军士。
贼间谍知之，不敢近。”郡赖以安。

崇祯五年秋，汉水大溢，伤稼，平地高二尺。樊城行船，
冬饥，乡人屑榆而食。十二月二十五日地震。

七年二月，“逆贼”张献忠攻南漳五日，同知范汝梓坚
守。总兵邓𤣱兵至，围始解。
十三年春，山乡获牛犊，两头四目。秋七月，襄府前风
雷击树，树根下有盐数斗。

十四年，献贼路截。阁部杨嗣昌差官假十二骑入襄
城，夜半通城火发，黎明擒襄王于西门杀之。焚三日，
房署灰烬，城垛平。旋从白马洞渡樊，焚劫而去。抚治
都御史袁继咸驰襄抚民修堞。

十五年，“逆贼”李自成陷樊，炮攻襄阳城。初四日，渡白
马洞，逼襄。总兵左良玉先奔，官民莫支，城空，贼入，遂
据襄阳，立伪官。

《荆州记》：“小酉山上石穴，有书千卷，相传秦人于此，因
留之。”故梁湘东王赋曰：“治酉阳之逸兴。”余乃悟宜城
段成式名书之所自也。

《南雍州记》：辛居士名宣仲，截竹为罂以酌酒，曰：“吾性
甚爱竹及酒，欲令二物并耳。”武陵王谒之，呼儿取豹
皮，下五文钱买瓜。

《水经注》：庞德公所居，在南白沙，世故谓是地为白沙
曲矣。士元居汉之阴，司马德操宅洲之阳，望衡对宇，
懽情自接，泛舟褰裳，率尔休畅。岂待还桂柁于千里，
贡深心于永思哉！水南有层台，号曰景升台，盖刘表
治襄阳之所筑也。言表盛游于此，常所止憩。表性好
鹰，尝登此台，歌《野鹰来曲》，其声韵似孟达《上渚吟》矣。
襄阳侯习郁鱼池，郁依范蠡养鱼法作大坡，坡长六
十步，广四十步。池中起钓台，池北亭，郁墓所在也。列
植松篁于池侧沔水上，郁所居也。又作石伏逗，引大
池水于宅北，作小鱼池，池长七十步，广二十步，西枕
大道，东北二边限以高堤，楸竹夹植，莲芡覆水，是游
宴之名处也。山季伦之镇襄阳，每临此池，未尝不大
醉而还，恒言此是我高阳池。故时人为之歌曰：“山公
出何去？往至高阳池。日暮倒载归，酩酊无所知。”
沔水东迳隆中，历孔明旧宅北。亮语刘禅云：“先帝三
顾臣于草庐之中，咨臣以当世之事。”即此宅也。车骑
沛国刘季和之镇襄阳也，与犍为人李安共观此宅，
命安作《宅铭》云：“天子命我于沔之阳，听鼓鞞而永思，
庶先哲之遗光。”后六十馀年，永平之五年，习凿齿又
为其《宅铭》焉汉惠帝三年，改邔曰宜城水，历大城中，迳汉南阳太
守秦颉墓北。墓前有二碑。颉，郡人也，以江夏都尉出
为南阳太守。迳宜城中，见一宅东向，颉住车视之，曰：
“此居处可作冢。”后卒于南阳，丧还至昔住车处，车“不
肯进。故吏为市此宅葬之。孤坟向城，冢前有二碑，城
南有宋玉宅。玉，邑人，隽才辩给，善属文而识音也。”其
水又迳金城前，县南门有古碑犹存。其水又东出城，
东注臭池。臭池溉田，陂水散流，又入朱湖陂，朱湖陂
亦下灌诸田。馀水又下入木里沟，木里沟是汉南郡
太守王宠所凿，故渠引鄢水也，灌田七百顷；白起渠
溉三千顷，膏良肥美，更为沃壤也。县有太山，山下有
庙，汉末多士，其中刺史二千石卿长数十人，朱轩华
盖，同会于庙下。荆州刺史行部见之，雅叹其盛，号为
冠盖里，而刻石铭之。此碑于永嘉中始为人所毁，其
馀文尚有可传者。其辞曰：“峨峨南岳，烈烈离明。实敷
儁乂，君子以生。惟此君子，作汉之英。德为龙光，声化
鹤鸣。”此山以建安三年崩，声闻五六十里，雉皆屋雊。
县人恶之，以闻。侍中庞季云：“山崩川竭，国土将亡之
占也。”十三年，魏武平荆州，沔南雕散。

沔水迳大江与襄湖水合，水上承鸭湖，东南流迳岘
山，西流，东南注白马陂水，又东入侍中襄阳侯习郁
鱼池。然则今之习池，非复昔之旧矣。又其地高，不可
引湖水。

《宣室志》：“冯翊严生游岘山，得一珠如弹丸，色黑有光，
如冰浊水，以珠投之，即清洁。”

《唐国史补》：襄州人善为漆器，天下取法，谓之“襄样。”及
于司空𬱖为帅，多酷暴。郑元镇河中，亦虐，远近呼为
“襄样节度。”

《太平寰宇记》：均州天心山中生异草，其名曰“薇蘅”，有
风不偃，无风自摇。襄阳剪山下有孤竹，相传三年方
生一笋。

《杨文公谈苑》：“余顷与凌叔华郎中景阳登襄阳东津
寺阁。凌，博雅君子也，蔡君谟、吴椿卿皆师之，素称翰
墨之妙。时寺阁有旧题二十五字在壁，字可三寸，体
类颜而逸，势格清美，无一点俗气，其语又简而有法。”
《说郛》：“城隍姓名，襄阳为周苛，谷城为萧何。”

《辍耕录》：襄州谷城县城门外道傍石人缺剥，腹上有
字云：“磨兜鞬，慎勿言。”是亦金人之流也。距县四五十
里有石人二，相偶而立，腹上题刻，一云“已及”，一云未
匝，不可得而详也。

“《贵耳集》沿边有州县城池处，扬、楚、天长、六合，东淮之
控庐、和、巢县，西淮之控襄阳、江陵、德安，荆鄂之控嘉
定。”始议诸州县筑城，东淮则通、泰、高邮、盱眙、盐城、兴
化，西淮则蕲、黄、舒、濠、无为、安丰、定远、固始、锺离，京襄
则枣阳、随复、荆门、汉阳、光化，城池日就，兵力日分。渡
江之后，高宗、孝宗非不神武，圣虑非不宏远，独注意
“扬、楚、庐和、襄阳城壁而已，不欲修沿边诸城，虑敌人
万一得之，恐为根基。彼若坚守，此必难取。如盱眙一
失，无计可取，后说以货而归之，初未尝以兵而复也。
不幸楚州毁于许国刘倬，襄阳失于赵、范，怅念襄、楚
二城版筑之用，金粟与城齐矣。”此三朝留神之地，一
旦弃毁，诚为国家惜。

楚方城，旧志以襄阳城为方城。按《水经注·郡国志》曰：
“叶县有方城。”郭仲产曰：“因山以表名。”《尸子》曰：“楚狂接
舆耕于方城。”屈完答齐威公云：“楚国方城以为城，汉
水以为池。”杜预曰：“方城，山名，在叶南。”未详孰是。按《一
统志》，裕州有方城山，裕之属为叶，秦置南阳郡，属荆
州。屈完所谓方城，其即在叶者欤。蜀杨慎《丹铅馀录》
云：“《左传》‘方城以为城’，古本方字，‘万’字，古字，‘万’亦作‘万’，
故讹尔。”

《府志》：“汉水中鳊鱼甚美，常禁人捕，以槎头断水，因谓
之槎头鳊。”宋张敬儿为刺史，齐高帝求此鱼，敬儿作
六橹船，置鱼而献曰：“奉槎头缩项鳊一千八百头。”
均州土坡窑子铺，去州九十里，相传舜避尧子耕此，
碑湮螭首犹存，庙貌衮冕商均侍。庙右水田石坂下，
即浚井处，犯则雷鸣。修贞观石孔，即舜出处，名瀼河，
今讹“浪河。”其耕山一名糠山，一名碎米山，百草不生，
独生小白花。按舜避尧之子于南河之南，《传》云：“南河，
荆河州也。”襄盖荆河也。

罗泌谓“赤松石室在襄阳之境。”习凿齿《襄阳传》：“蔡阳
界有赤松亭，亭下有神陂”，即《南郡赋》所为赤松神陂
者也。

陶隐居载，光武在南阳鄂山得一剑，文曰“秀霸
真武。”本元武七宿，避宋真宗讳，改真武，至今不能易。
若云其神被发仗剑，足踏龟蛇，则诬矣。

武当山名谢罗山，盖以谢允仙迹也。郦道元《水经注》
引《荆州记》：晋咸和中，历阳谢允为罗令，弃官隐遁兹
山，得道仙去，故云。又《续搜神记》云：“谢允从武当还，在
桓宣武坐，言及左元放为曹公致鲈鱼，允便云：‘求大
瓮盛水，朱书符投水中，俄二鲤鼓鬐而泳’。”然则允得
道后又出山矣宋之问云：“尊溢宜城酒，笙裁曲沃匏。”宜城在襄阳，古
之罗国也。酒之名最古，于今不废。唐人言酒之美者，
有“郢之富春”及宜城九酝等，其事见《国史》。

故《志》：《禹贡》漾东流为汉，又东为沧浪之水，即屈原遇
渔父处。刘澄之《山水记》云“在沔口。”按《水经注》：武当县
北四十里汉水中有洲曰沧浪洲，水曰沧浪水，即今
均州地。沔有此水，虽非其故处，然亦沧浪之下流耶？
段成式尝于宜城私第凿池得片铁，命尺周量之而
不言。寘之密室，时窥之，则有金书小字，报十二时也。
其博物类此。

米元章自号鹿门居士，其印文曰“火正”，后人芾印。
《均州志》：俗传净乐国即均州也。考孔子删书，始自唐
虞，前此无可深考明矣。《禹贡》东渐于海，西被于流沙，
可谓极四海之远。所言荆、衡之域曰江、汉、沱潜九江
云梦，内方大别沧浪三澨，未尝有云净乐也。即近代
《弘治一统志》亦止谓真武越海游览，入武当修道，若
此地即净乐，何又言“越海耶？”是亦未尝言此地即净
乐也。

《府志》：“真武祖师元天上帝，水元化生，坎元成道，天之
去地四十九里，有虚皇之舍，天气下降，地气上升，二
气交合，化生一灵，曰元帝焉。关曰元关，天干地支之
运化者也。祖师乃其化生，居武当山，所侍有天干十
将，地支十二将，风云雷雨皆元帝主之。”

蔡仙女，襄阳人。相传女幼善刺绣。忽老父诣门，请绣
《凤眼》毕。工日：“自当指点。”既而绣成，老父指示安眼。工
毕，人见云中老父、仙女，各乘一凤去。已而其家失女
所在。

晋释道安，姓魏氏，及石氏将乱，与弟子惠远等四百
馀人渡河南游，既达襄阳，广宣佛法。时襄阳习凿齿
有锋辩，安至，齿往谒。既坐，称言“四海习凿齿。”安曰：“弥
天释道安。”时人以为名答。秦建元二十一年正月二
十七日，忽有异僧寄宿，安乃请问来生所生之处，僧
乃以手虚拨，指西北，即见云开，备睹兜率妙胜。是年
二月八日。忽告众曰：“吾当斋毕”而卒。

耆域，惠帝时至襄阳，将渡江，舟人见其敝陋，轻之不
载。比舟达北岸，而域已先渡，前行见两虎，以手摩其
颅，虎即去。

唐姚简佐太宗，出为武当节度使。贞观中，天下旱蝗，
敕祷名山，未应。姚被命谒武当，遇五儒士，丰姿殊异，
语简曰：“予五龙君也，帝命守护此山，为子故来。”已奏
允，须臾失其所在。已而雷雨遍布，后简挈家隐居武
当。

开元中，有崔生应举，过襄阳，卧佛寺。适天暮，因投宿
焉。见一虎入寺脱皮变一美妇人，就崔愿侍枕席。崔
眤之，见其皮在井边，遂投井中。妇人觅皮不得，随崔
至京，授县尉，历县尹，凡六年，生两子。后还官，复过前
寺。崔意相随日久，无他虞，告故，妇人欣然令取皮，皮
故无恙。因披之，仍成一虎，大吼，回顾二子而去。后人
因题其井为“虎皮井。”

房长须，不知其名。宋南渡后，隐居武当，日以栽杉为
事。今五龙宫后杉，皆房手植。一日，忽遇元帝化形为
道者，问以栽杉之因，慰谕之曰：“子神清矣，惜无须。”以
手捋之，经宿，觉有物如丝，萦于胸臆，视须已长尺馀。
一日清旦，云中隐隐见跨鹤之形，及视故居，惟杖履
存焉。

田蓑衣，不知其名，隐武当，隐仙岩石室，冬夏止一蓑，
时人以蓑称之，隆冬则其气如蒸，盛夏则温凉如玉。
李仲翁鼻间生一瘤如桃，多方治不效。至襄阳客邸，
遇道人喜饮，日夕周旋，临别出一瓢如枣大，倾药三
粒如粟，授仲翁曰：“汝夜针刺瘤纳药，明日当落馀二
粒，以救奇疾。”仲翁如其教，觉药巡瘤根转，至晓扪之，
已无痕，因秘馀药。其女小时倒地折齿，取药纳齿上，
一夕齿生，以水银置铫问，取药投之，化为紫金，方知
其为丹。

永乐十一年，修理大顶铜殿，圆光现，“内有高真皂袍
披发而坐，二神侍左右二神立于前，下有祥云护之，
次日复然。”是年紫霄宫修理福地，现五色圆光，中坐
天真，左一将执旗，右一将捧剑，有白云拥护，复见龟
蛇盘旋之状。是年彩绘大顶殿宇天真凡五现像：初
现黑云拥护，左右二神侍；再现披皂袍，一神捧剑导
前，一神侍三现，一神导前，一神捧印侍四现，一神捧
剑导前，一神执皂旗侍五现坐于黑云之上，左右二
神侍。及大顶殿宇竣事，五色圆光内复现天真，下有
黑云拥护。顷之，光中复现一神侍从。

进士李茵，襄阳人，尝于苑中见红叶自御沟流出，上
题诗曰：“流水何太急，深宫尽日闲。殷勤谢红叶，好去
到人间。”茵收贮书囊，后因乱奔窜南山民家，一宫娥
自云出宫中，问其名，云云，芳子有才思。茵与之款洽，
因见红叶，叹曰：“此妾所题也。”同行诣蜀，具述宫中之
事。及绵州，逢内官田，识之曰：“书生家何以得此？”逼令前去。李甚怅怏。其夕宿逆旅，云芳子复至，云：“妾已重
赂中官，永得从君矣。”乃与归襄阳。数年，李茵疾，道士
言其面有邪气，云“芳子自陈往绵州相遇，已自经死，
感君意，故相从耳。人鬼殊途，何敢贻患于君？”置酒赋
诗，告辞而去